Komisjoni määrus (EMÜ) nr 2286/91,

29. juuli 1991,

millega muudetakse kolmandat korda määrust (EMÜ) nr 2159/89, milles sätestatakse üksikasjalikud rakenduseeskirjad pähkleid ja jaanikaunasid käsitlevate erimeetmete jaoks, mis on ette nähtud nõukogu määruse (EMÜ) nr 1035/72 IIa jaotises

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 18. mai 1972. aasta määrust (EMÜ) nr 1035/72 puu- ja köögiviljaturu ühise korralduse kohta, [1] viimati muudetud määrusega (EMÜ) nr 1623/91, [2] eriti selle artiklit 14g,

võttes arvesse nõukogu 15. juuli 1991. aasta määrust (EMÜ) nr 2145/91, millega muudetakse määrust (EMÜ) nr 790/89 pähkli- ja jaanikaunakasvatussektoris kvaliteedi ja turustuse parandamiseks antava toetuse ülemmäära osas, [3] eriti selle artiklit 2,

ning arvestades, et:

nõukogu 20. märtsi 1989. aasta määrusega (EMÜ) nr 790/89, millega kinnitatakse tootjaorganisatsioonide moodustamiseks ettenähtud täiendava kindlasummalise toetuse suurus ning kvaliteedi ja turustuse parandamiseks antava toetuse ülemmäär pähkli- ja jaanikaunakasvatussektoris, [4] muudetud määrusega (EMÜ) nr 2145/91, sätestatakse liikmesriigi rahastamise kindlaksmääramise eesmärgil maksimumsummad hektari kohta, mis on erinevad sõltuvalt sellest, kas (a) väljajuurimisele järgnes taasistutamine või sordivahetus pookimise teel või (b) muude meetmete võtmine; tuleb võtta vastu kõnealuse eristamise rakenduseeskirjad;

tuleks sätestada, et suurema maksimumsumma saamiseks peavad põhjalikumad kvaliteedi parandamise meetmed hõlmama piirkonna kõiki kavaga hõlmatud puid;

tuleks meenutada, et määruse (EMÜ) nr 790/89 kohaldamisel võib väljajuurimisele järgneva taasistutamise või sordivahetuse ühendusepoolne rahastamine hõlmata ainult seda osa viljapuuaiast, mida kõnealusel viisil parandatakse, ilma et tootjate organisatsiooni tootlikku kapitali asjatult koormatakse;

kavade sobivuse hindamiseks ja nõuetekohaseks rakendamiseks peab kõikides esitatud kavades olema kogu teave kohaldatavate meetmete, asjaomaste alade ning kava täideviimise ajakava kohta;

käesoleva määrusega ettenähtud meetmed on kooskõlas puu- ja köögiviljaturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Komisjoni määrust (EMÜ) nr 2159/89 [5] muudetakse järgmiselt.

1. Lisatakse artikkel 7a:

"Artikkel 7a

1. Määruse (EMÜ) nr 790/89 artikli 2 punktis 1 sätestatud ülemmäära 475 eurot hektari kohta makstakse viie aasta jooksul alade eest, kus kvaliteedi ja turustamise parandamise kava raames on kõik pähkli- ja jaanikaunapuud välja juuritud ning on istutatud uued puud või viidud pookimise teel läbi sordivahetus.

2. Kava kohaldamise ülejäänud aastate jooksul makstakse eespool nimetatud artikli 2 punkti 1 viimases taandes sätestatud maksimumsumma 200 eküüd hektari kohta alade eest, mille puhul ei maksta nimetatud lõikega ettenähtud toetust."

2. Artikli 8 lõige 1 asendatakse järgmisega:

"1. Tootjaorganisatsioonid esitavad kavade projektid III lisas esitatud vormi kohaselt liikmesriigi määratud pädevale asutusele kinnitamiseks koos kõikide tõendavate dokumentidega.

Esialgses kavas esitatakse üksikasjalikud andmed:

- viljapuuaia osade kohta, kus viiakse läbi väljajuurimine ja taasistumine või sordivahetus pookimise teel kava esimese kahe aasta jooksul ja nendele järgneva kolme aasta jooksul; kõnealused alad tähistatakse katastritunnuse või maatüki numbri abil;

- ajakava kohta, milles on esitatud artiklis 7 osutatud meetmete rakendamise üksikasjad kava iga aasta kohta koos asjaomaste maatükkide märkimisega.

Kava rakendamist ei tohi alustada enne, kui see on riigi pädeva asutuse poolt heaks kiidetud."

3. III lisa asendatakse käesoleva määruse lisaga.

Artikkel 2

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 29. juuli 1991

Komisjoni nimel

komisjoni liige

Ray Mac Sharry

[1] EÜT L 118, 20.5.1972, lk 1.

[2] EÜT L 150, 15.6.1991, lk 8.

[3] EÜT L 200, 23.7.1991, lk 1.

[4] EÜT L 85, 30.3.1989, lk 6.

[5] EÜT L 207, 19.7.1989, lk 19.

--------------------------------------------------

LISA

III LISA

KVALITEEDI JA TURUSTAMISE PARANDAMISE KAVA KIRJELDUS (ARTIKLI 8 LÕIGE 1)

A. Geograafilise piirkonna piiritlemine

B. Lähteolukorra kirjeldus

1. Tootmine

- põllumajandusettevõtete arv, haritav maa-ala, keskmine saagikus hektari kohta, tootmismaht ja selle protsent kodumaisest toodangust (eraldi välja tuua pähklite ja jaanikaunade liigid ja sordid),

- viljapuuaedade seisukord (vanus, tihedus, lõikamine, pookoksad, muud viljapuud jne),

- põllumajandusettevõtte tehniline infrastruktuur.

2. Tehniline abi

3. Turustamine

Olemasolevate rajatiste, seadmete ja tootmisvõimsuse lühikirjeldus.

C. Tootmispotentsiaal: eesmärgid ja müügivõimalused

D. Kava eesmärgid seoses lähteolukorra ja turunõuetega:

1. Tootmine

- väljajuurimine ja taasistutamine (uute sortide istutamine või asendamine muude viljapuudega),

- sordivahetus (sortide ja istikute valimine),

- kujundamine ja lõikamine, viljapuuaia harvendamine,

- tolmeldamine (tolmeldavad puud, mesilased),

- mullaharimine, mullaviljakuse tõstmine ja mullaomaduste parandamine (mullaanalüüsid, toiteelementide lisamine, mullaviljakuse säilitamine),

- geneetiline parandamine (uute hübriidide loomine),

- uute sortide kohandamine (katseaiad sortide omaduste ja saagikuse uurimiseks),

- sertifitseeritud materjali tootmine (puukoolid ning aretamiseks ja kloonaretuseks pookeoksi kasvatavad puuviljaaiad),

- kahjuritõrje.

Kavas peab olema selgelt märgitud, millistel aladel viiakse läbi konkreetset tegevust.

2. Tehniline abi (töötajate abistamine tootmise, väljaõppe, müügi ja haldamisega seotud küsimustes).

3. Turustamine (turustamiseks ettevalmistamise, pakendamise, ladustamise, elektroonilise andmetöötluse ja varude majandamisega seotud vahendite ost).

E. Vajalikud investeeringud

1. Hinnangulised kulud meetme tüübi ja aasta kaupa, märkides ära iga meetme ja selle osade ühikuhinna.

2. Kava üldmaksumus kogu ajavahemikul meetmete kaupa.

F. Ajakava:

Eri meetmete jaotus aastas alade kaupa.

--------------------------------------------------